Ukebrev uke 13. Referat fra møte 29.03.2016.

Kvelden var avsatt til innkommende presidents planer for sitt rotaryår 2016-17.

Odd Ivar startet med å takke 75-årsjubilanten Thomas’ rause gave til klubben. Istedenfor gaver hadde han meldt at han ønsket seg penger til Rotarys ungdomsarbeid, og det endte med 7500 kroner på konto. En gest i beste rotaryånd!

Dette var også siste møte i nåværende lokaler. 12.4. er vi på plass i prestegården, og det markeres med besøk av AG Berit Reppesgård. Vi gleder oss!

Påå møtet 29.3. ble det foretatt en vedtektsendring om forhøyet kontingent, så fra 1.7. betaler vi 1200 kroner i halvåret istedenfor 1000. For øvrig skal det nedsettes et utvalg under ledelse av Arne E som skal gjennomgå vedtektene i klubben.

Den nye presidentens mål for medlemstall er 32 ved utløpet av hans rotaryår, mot 29 i dag. Han lanserte en ide om hvordan vi kan hindre at medlemmer blir borte. Vi kan jo be medlemmer med stort fravær om å presentere nytt fra sitt yrke e.l., altså gjøre dem ansvarlig for innholdet på et møte. Det kan fungere bedre enn en streng pekefinger!

Odd Ivar vil gjerne legge vekt på opplæring. Det kan foregå ved at medlemmer presenterer rotarystoff i 3-minutt på møtene. Han vil også gå inn for møter med komitéarbeid.

Ellers overlates en del initiativ til komitélederne. Det gjelder ikke minst spørsmålet om lokalt og internasjonalt prosjekt. Hva med å kjøpe inn Shelterbox og/eller Waterbox som internasjonalt prosjekt?

På møtet fikk Odd Ivar ros for å satse offensivt på sin presidentperiode, og for sin vilje til å følge bestemmelser og vedtekter i arbeidet sitt. Det lover godt for et fint år!